Imtella' Jannar 25, 2021 Riċerkaturi mill-Università ta' Malta qed jiżviluppaw sistemi teknoloġiċi biex ikun hemm tqassim aħjar ta' riżorsi u inqas ħela ta' ħin waqt il-proċess tal-kura tal-pazjenti. Il-proġett, li bbenefika minn sittin elf ewro mill-fondi ta' riċerka tal-Università, għandu wkoll l-għan li jagħmel previżjonijiet dwar każi ġodda ta' mard; u kif l-aħjar ikunu kkurati. Tim ta' riċerkaturi fil-Fakultà tat-Teknoloġija tal-Informatika fi ħdan l-Università ta' Malta qed jaħdmu fuq riċerka mill-oqsma tal-informatika, l-istatistka; il-management u l-kura tas-saħħa biex tinħoloq sistema iżjed effettiva fil-mod kif ikunu identifikati; ndirizzati u mmaniġjati problemi loġistiċi fis-sistema tal-kura tas-saħħa u l-qasam soċjali. Il-lecturer li qed imexxi r-riċerka Dr. Lalit Garg qal li waqt il-proċess ta' kura u trattament tal-pazjenti hemm stadji li jistgħu jkunu kkaratterizzati minn dewmien u tqassim ħażin tar-riżorsi. Qal li dawn jistgħu ikunu evitati minħabba li r-riċerkaturi kkonkludew li huma parzjament attribwiti għal sistemi tal-informatika li m'humiex effettivi biżżejjed. Qal li s-sistema se tassisti wkoll fil-mod kif issir il-ġbir tad-data u kif tinżamm l-informazzjoni dwar il-pazjent. Dr. Garg fisser kif ir-riċerkaturi mmexxija minnu qed jiżviluppaw sistema teknoloġika bl-użu tal-blockchain u l-ikkodjar tal-computers li hija mmirata biex issolvi diffikultajiet tekniċi waqt l-iskedar tal-appuntamenti u d-dħul fl-isptarijiet u ċ-ċentri tas-saħħa. Din is-sistema hija intenzjonata wkoll li tassisti fl-allokazzjoni tar-riżorsi li jkun jenħtieġ il-pazjent u fl-analiżi dwar l-istimi tal-ispejjeż li jkunu se jintefqu fuq il-kura, filwaqt li tidentifika l-apparat mediku li jkun meħtieġ waqt il-proċedura. Spjega li l-proġett għandu wkoll l-għan li bl-użu tat-teknoloġika jagħmel previżjonijiet dwar fatturi li possibilment huma kontributorji għall-kundizzjonijiet ta' mard; u kif l-aħjar ikunu kkurati l-pazjenti. II-proġett kien wieħed minn erba' proġetti fl-oqsma tax-xjenzi naturali, l-inġinerija, il-kura tal-informatika, l-arkitettura u l-arti li bbenefikaw minn somma ta' sittin elf ewro kull wieħed minn fondi ta' riċerka tal-Università ta' Malta.